เทเวศประกันใช้คืนเบี้ยใช้รถน้อย
เทเวศประกันภัย เอาใจลูกค้าที่ขับขี่รถยนต์น้อย ด้วยกรมธรรม์ใหม่ &#8220;เทเวศ One Plus&#8221; เพิ่มเบี้ยนิดเดียวบวกความคุ้มครองให้เพียบ
3 มิ.ย. 2559

เทเวศประกันภัย เอาใจลูกค้าที่ขับขี่รถยนต์น้อย ด้วยกรมธรรม์ใหม่ “เทเวศ One Plus” เพิ่มเบี้ยนิดเดียวบวกความคุ้มครองให้เพียบ
นายชาติชาย ชินเวชกิจวานิชย์ กรรมการผู้จัดการ บริษัท เทเวศประกันภัย  เปิดเผยว่า เพื่อเป็นการตอบแทนให้แก่ลูกค้าของบริษัทที่ใช้รถในการเดินทางน้อย หรือจอดรถทิ้งไว้ไม่ได้ใช้งานในช่วงวันหยุดพักผ่อนรวมถึงการนำรถเข้าซ่อมในอู่ซ่อมรถเป็นเวลานาน ด้วยการคืนกลับเป็นส่วนลดเบี้ยประกันภัยในปีต่ออายุของกรมธรรม์ประกันภัยในปีถัดไป ด้วยการออกกรมธรรม์ใหม่ เพื่อตอบสนองไลฟ์สไตล์ของลูกค้าในกลุ่มดังกล่าว ภายใต้ชื่อกรมธรรม์ “เทเวศ One Plus” หยุดขับ-รับเพิ่ม โทรแจ้งเมื่อหยุดใช้รถ ซึ่งเป็นกรมธรรม์ที่ลูกค้าประกันภัยชั้น 1 ของบริษัทสามารถซื้อเพิ่มเติมเพื่อใช้ความคุ้มครองควบคู่กัน
สำหรับจุดเด่นของกรมธรรม์ “เทเวศ One Plus” คือ การที่ลูกค้าจ่ายค่าเบี้ยประกันภัยเพิ่มเติมในราคาไม่เกินพันบาทมีระยะเวลาการคุ้มครอง 1 ปี แต่ได้ความคุ้มครองที่คุ้มค่ามาก คือ ได้รับเบี้ยประกันภัยคืนเป็นส่วนลดเบี้ยประกันภัยในปีต่ออายุถัดไปเฉลี่ยตามจำนวนวันที่แจ้งหยุดขับ โดยลูกค้าสามารถแจ้งหยุดขับสะสมได้สูงสุด 30 วัน ซึ่งสามารถแจ้งหยุดขับเริ่มต้นได้ตั้งแต่ 1 วัน แต่ไม่สามารถแจ้งย้อนหลังได้
นอกจากนี้ จะได้รับความคุ้มครองเพิ่มในส่วนของทรัพย์สินบุคคลภายนอก จะได้เพิ่มจากเดิม 2.5 ล้านบาท เพิ่มขึ้นเป็น 5 ล้านบาท ความคุ้มครองอุบัติเหตุส่วนบุคคลจากเดิม 1 แสนบาท เพิ่มขึ้นเป็น 5 แสนบาท และความคุ้มครองประกันตัวผู้ขับขี่เดิม 3 แสนบาท เพิ่มขึ้นเป็น5 แสนบาท  คุ้มครองทรัพย์สินในรถที่เสียหายอันเกิดจากอุบัติเหตุจากรถยนต์เมื่อปรากฏซากทรัพย์สินที่เสียหายชดใช้ในวงเงินไม่เกิน 5,000 บาท และบริการช่วยเหลือฉุกเฉิน Roadside service ฟรี 1 ครั้ง/ปี โดยเลือกเป็นบริการรถยก 20 กิโลเมตรแรกฟรี หรือค่าบริการช่างซ่อมรถฉุกเฉิน 500 บาท/ครั้ง หรือ ค่าบริการจัดส่งน้ำมันกรณีฉุกเฉินไม่รวมค่าน้ำมัน